A pöata tara kannouna turu Paska turu Jiu e sukusuku,
be Iesu e la uana i Jerusalem.
Nonei e tasuia iahana makum i rehina Luman Lotu Pan,
ba nonei e sabe rena u katuun ti haholin a man bulmakau na man sipsip na man kulu.
Na palai i gumia tara man tebol i taren ti palis menaien a moni.
Be Iesu e luena a kolits me kuie neien a kaan hisingata,
ba nonei e tsuga ba rena u katuun teka na man bulmakau na man sipsip na manka hoboto tara makum i rehina Luman Lotu Pan.
Ba nonei e tula kupu rena a man tebol turu katuun ti palpalisir a man moni me tsihasa nena a man silva i taren.
Ba nonei e poeiena turu katuun ti haholin a man kulu,
“Luba naiam a manka teka!
A luma tere Tamar ema tatei kato here nami limiou a luman töana!”
Ba u katunun tsitsilo i tanen e hakats pouts ner u raranga turu Buku u Göagono te poeiena,
“A torir e matesil koruena a luma tere Sunahan ega ka haniga nitöa.”
Ba pal kapan turu Jiu e rangata seieren me poeier,
“U saha u hiharöto te hatara nemölö te hatei nena alö e tatei markato uam teka?”
Be Iesu e ranga kopisina me poeiena,
“Rurei iam a luma tere Sunahan teka balia te hatakei poutse goen turu topisa u lan.”
Ba pal kapan turu Jiu e poeier,
“Pua!
A Luman Lotu Pan teka i hatakei mei u 46 u hiningal!
Ime temar hatakei pouts boroboro mena moien lö turu topisa puku u lan?”
Kaba e Iesu e rangein a peisanen te here nei a luma tere Sunahan.
Na i murimuri,
te hatakei poutsia e Sunahan e Iesu tara tou mate i tanen,
ba u katunun tsitsilo i tanen e hakats pouts ner te kato menaien u raranga teka.
Ba nori e töan hamaner u Buku u Göagono nu raranga tere Iesu.
E Iesu e atei sil rena u katuun hoboto
E Iesu e kaia i Jerusalem tara pöata ti kateia u Jiu a kannouna turu Paska i taren.
A parpara a katuun e hamanaia i tanen,
taraha nori i tari a man mirakol te katoeien.
Kaba e Iesu ema hamana raien,
taraha nonei e atei sil u hakhakats turu katuun hoboto.
E möa ta katuun ga hatei ien ime te markato uana a torir u katuun.
Taraha,
nonei e atei sil aha te kaia i torir u katuun hoboto.